Vermeulen het wêreld se respek vir Italië se ParisseItalië se Sergio Parisse. Foto: Ichiro Sakano/Kyodo News via AP. Die Springbokke se eie Thor, Duane Vermeulen, het hier op die vooraand van sy span se Wêreldbeker-kragmeting teen Italië erken dat hy baie respek vir Sergio Parisse het. Die 36-jarige Parisse speel in sy vyfde Wêreldbeker-toernooi en Vermeulen is vol lof vir sy teenstander in die nommeragttrui. “Jy wil jou teenstanders nie net as span klop nie, maar hulle ook op ’n individuele grondslag ore aansit,” het die 33-jarige Vermeulen gesê. “Dus wil ek graag die individuele werk doen wat Rassie (Erasmus) van my verwag, maar terselfdertyd wil ek ook baie graag op só ’n manier speel dat die span makliker ons wedstrydplan kan uitvoer.” Hy sien baie uit na sy tweestryd met Parisse – ’n speler wat al 141 internasionale toetse agter sy naam het. “Sergio is ’n yster en ’n fantastiese speler. Hy speel in sy vyfde groot toernooi en dit is ’n ongelooflike prestasie vir ’n speler na wie ek opkyk en teen wie ek al ’n paar keer gespeel het.” Duane Vermeulen (Twitter @duane_vermeulen) Daar word swaar reën gedurende môre se kragmeting voorspel en juis om dié rede sal skrums en lynstane baie belangrik wees. Die Bokke het ’n hele spul lynstaanspesialiste in Eben Etzebeth, Lood de Jager, Franco Mostert en RG Snyman vir die wedstryd gekies en Vermeulen is veral opgewonde oor De Jager se insluiting. “Lood is ’n sterk leier in die lynstaansituasie en sy gewig maak hom ook gevaarlik in die skrums. Hy het ’n baie lekker wedstryd teen Namibië gehad en almal verwag ’n soortgelyke vertoning van hom.”